《次韵范昌龄》
宋代·葛胜仲

我家渺在澄江浦，泛宅来依白蘋渚。客居十载席为门，上盖茅茨下榛楚。

迩来作舍倒归赀，聊为儿曹庇寒暑。千岩万壑相妩媚，似以身尝为地主。

楼外烟霞邀吐句，堂中坟史供稽古。岁晚居身可否间，簪裳束阁饶安閒。

深愧词人相俎豆，鹤书应不愧钟山。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。